Rədd ol qapıdan, ağlama zar-zar, dilənçi!
Rədd ol qapıdan, ağlama zar-zar, dilənçi! 
Vaqqıldama bayquş kimi, idbar dilənçi! 

Bu məclisimiz məclisi-ehsandır əgərçi, 
Düzdüklərimiz neməti-əlvandır əgərçi, 
Ehsan füqəra kəsləri sayandır əgərçi, 
Bir adəti-irsiyyəti dəxi var, dilənçi! 
Rədd ol qapıdan, ağlama zar-zar, dilənçi! 

Dövlətliləriz, məqsədimiz eysu səfadır, 
Mehmanlarımız büsbütün ərbabi-qinadır, 
Kökdür, yekədir, boynu yoğundur, nücəbadır, 
Bəydir, ağadır, ağzı duali üləmadır, 
Bişmişlərimiz min cürə ləzzətli qidadır, 
Dikmə gözünü mətbəxə, biar dilənçi! 
Rədd ol qapıdan, ağlama zar-zar, dilənçi! 

Dəxli bizə nə boşda qalıb dəsti-sualın?! 
Yainki acından mələşir əhlin, əyalın?! 
Bax, bax, necə çirkindir o mənhus cəmalın! 
Hax-tuf üzünə, surəti murdar, dilənçi! 
Rədd ol qapıdan, ağlama zar-zar, dilənçi! 

Dövlətli neçin sərf edib öz bəzlü səxasın, 
Əyanı qoyub, doydura şəhrin füqərasın? 
Töksün görüm Allah üzünün şərmü həyasın! 
Əl çək yaxamızdan, itil, idbar dilənçi! 
Rədd ol qapıdan, ağlama zar-zar, dilənçi! 

Bir dəfə fəqir olduğunu anla da, zinhar, 
Dövlətlilərin bişmişinə olma həvəskar, 
Yoxsa yeməyə bir zadın, öl, canını qurtar! 
Etmə bu qədər bizlərə azar, dilənçi! 
Rədd ol qapıdan, ağlama zar-zar, dilənçi! 

Fəqr əhli qənilərlə mülaqat edə bilməz, 
Dövlətliyə insanlığın isbat edə bilməz, 
Dövlətli fəqir ilə müsavat edə bilməz, 
Nöqsan gətirər şəninə bu kar, dilənçi! 
Rədd ol qapıdan, ağlama zar-zar, dilənçi!

Mənbə 

 Mirzə Ələkbər Sabir, Hophopnamə. Bakı, "Turan" nəşrlər evi, 2002. səh. 137-138

Şeirlər